text: 21-årig søn sigtes for drab på sin 63-årige far
  11 januar 2015 kl. 21.05
  En 21-årig mand er søndag anholdt og sigtet for drab på sin 63-årige far. Drabet er sket i den 63-åriges hus i det nordlige Esbjerg, oplyser Syd- og Sønderjyllands Politi søndag aften.
  Søndag eftermiddag kl. 14.25 fik Syd- og Sønderjyllands Politi en henvendelse fra en borger, der undrede sig over, at det ikke var muligt at få kontakt med en 63-årig mand.
  Politiet tog til mandens bopæl i den nordlige del af Esbjerg. Her blev der ved nærmere undersøgelse fundet et lig i huset.
  - Anmelderen er en bekendt af den dræbte, oplyser vicepolitiinspektør Bent Thuesen, Syd- og Sønderjyllands Politi til Ritzau.
  Politiet mener, at manden har været udsat for en forbrydelse, og man har anholdt hans 21-årige søn.
  - Sønnen var til stede i huset, og de omstændigheder, som vi finder liget under, gør, at vi har valgt at rejse sigtelse for drab, fortæller Bent Thuesen.
  Den 21-årige vil blive fremstillet i grundlovsforhør mandag. Der er fortsat en del uafklarede omstændigheder i sagen, hvorfor politiet af efterforskningsmæssige årsager vil anmode om lukkede døre ved grundlovsforhøret.
  Syd- og Sønderjyllands Politi vil derfor i øjeblikket ikke give yderligere oplysninger i sagen.
  En 21-årig mand er sigtet for drab på sin far i den nordlige del af Esbjerg. Grundlovsforhør mandag. Læs: http://t.co/ktAdk90tPO #politidk
  
  